Waterpolo: San Ġiljan iżommu t-tamiet tagħhom ħajjin għar-rebħ tat-titlu Minn Cristian Muscat – ritratt: Christine Borg San Ġiljan ……18 Valletta ………..6 (4-1, 5-2, 6-1, 3-2) San Ġiljan ftit li xejn tħabtu biex għelbu l-isfida ta' Valletta bl-iskor kbir ta' 18-6 f'partita li huma ddo­minaw mill-bidu sal-aħħar. B'hekk is-Saints kisbu double fuq il-Beltin hekk kif fi Grupp B tar-round preliminari kienu għelbuhom bl-iskor kbir ta' 17-4. B'din ir-rebħa San Ġiljan żammew it-tamiet tagħhom li jirbħu l-kampjonat ħajjin fejn jittamaw f'żelqa minn Neptunes fil-konfront dirett kontra Sliema qabel imbagħad huma jaffrontaw lil Neptunes fid-derby deċisiv tal-Balluta nhar is-Sibt li ġej. Għall-Ġijaniżi bħal dej­jem spikka ferm il-player Dino Zammit li skorja xejn inqas minn seba' goals, biex kompla jinkuruna staġun mill-aqwa. Huwa rebħu l-ew­wel sessoni bl-iskor ta' 4-1 Dino Zammit (2), il-captain Matthew Zammit, Mattias Ortoleva filwaqt li Marco Mannino wieġeb għal Valletta. Huma rebħu wkoll it-tieni sessjoni din id-darba bil-punteġġ ta' 5-2, bl-iskorers ikunu s-soliti Matthew Zammit (2), Dino Zammit (2), Mattias Ortoleva Nikolai Zammit u Edward Aquilina skorjaw iż-żewġ goals għat-team mill-belt kapitali. Eventwalment kompla d-dominju assolut tal-Ġiljanżi hekk huma rebħu t-tielet sessjoni bl-iskor ta' 6-1, fejn għalihom irnexxiehom iniżżlu isimhom fuq il-lista tal-iskorers Dino Zammit (3) bl-ewwel u t-tielet goal għalih jaslu minn penalty, Matthew Zammit u Andreas Galea (2). Nikolai Zammit minn penalty sab ix-xibka għall-Beltin. Bir-rebħa diġá aċċertata, is-Saints naqsu ftit mir-rendiment tagħhom fl-aħħar sessjoni, għalekmm xorta waħda ħarġu rebbieħa bl-iskor strett ta' 3-2. Għall-Ġiljaniżi skorjaw Ben Plumpton, Matthew Zam­mit minn man-up wara li tkeċċa Keith Tanti u Keith Galea. Ryan Mock u Nikolai Zammit wieġbu għal Valletta.